Ukraina Yevroittifoq bilan assotsiatsiya haqidagi bitimni mart oyi oxirigacha imzolaydi

Yevropa Ittifoqi o‘zining navbatdagi yig‘ilishida, ya’ni shu oyning oxirida Ukraina bilan assotsiatsiya to‘g‘risidagi bitimni imzolashi mumkin. Bu haqda Polsha bosh vaziri Donald Tusk bergan ma’lumotga tayanib Reuters xabar qilmoqda.

12-mart kuni Germaniya kansleri Angela Merkel bilan birgalikda o‘tkazilgan matbuot anjumanida Tuskning ma’lum qilishicha, bitimni imkon qadar tezroq imzolash lozim; Merkel xonim ham shu fikrni ma’qulladi. Polsha bosh vazirining so‘zlariga ko‘ra, biror texnik omil to‘sqinlik qilmasa, bitimni Yevroittifoqning navbatdagi yig‘ilishida, ya’ni keyingi haftadayoq imzolash mumkin.
Yevropa Ittifoqining 6-mart kuni Bryusselda bo‘lib o‘tgan sammitida Ukraina mazkur bitimni 25-maygacha, ya’ni muddatidan avvalgi prezident sayloviga qadar imzolashi e’lon qilingan. Bu sammitda Ukrainaga 11 milliard yevro miqdorida moliyaviy yordam paketi ajratish taklifi ham ma’qullangan edi. Mazkur mablag‘ ushbu mamlakatga ikki yil davomida taqdim etilishi rejalashtirilgan.
Ukrainaning avvalgi hukumati Yevroittifoq bilan assotsiatsiya va erkin savdo hududi haqidagi bitimni 2013-yil oxirigacha imzolashni rejalashtirgan edi. Ammo hujjat tasdiqlanishi rejalashtirilgan sammitga oz vaqt qolganida mamlakat rahbariyati bu boradagi muzokaralarni to‘xtatib turishini ma’lum qildi va buni ushbu yo‘l mamlakat iqtisodiyoti uchun samaraliroq bo‘lishi bilan izohladi. Shu bilan bir vaqtda, hukumat vazirlarga Rossiya bilan savdo-iqtisodiy aloqalarni faollashtirishni topshirdi. Oradan ko‘p o‘tmay, prezident Viktor Yanukovichning Rossiyaga tashrifi davomida e’lon qilindiki, Ukraina bu mamlakatdan gazni chegirmalar bilan sotib oladi, shuningdek, Rossiya Ukrainaning qimmatli qog‘ozlari uchun 15 milliard dollar miqdorida sarmoya kiritadi.
Yevroittifoq bilan assotsiatsiyadan voz kechilishi Ukrainada ommaviy noroziliklarga sabab bo‘lgan, ular oqibatida tartibsizliklar yuzaga kelgan edi. Namoyishchilar va huquq-tartibot idoralari xodimlari o‘rtasida to‘qnashuv sodir bo‘lib, ular ma’muriy binolarni qo‘lga olishdi. Natijada muxolifat Oliy Radada nazoratni o‘z qo‘liga olib, prezident Viktor Yanukovichni hukumatdan chetlashtirdi. Prezident vazifasini vaqtincha bajarish Aleksandr Turchinov zimmasiga yuklatildi. Ukrainaning yangi hukumatini AQSh va Yevroittifoq mamlakatlari tan olishdi. Lekin Rossiya  mazkur hukumat almashishini davlat to‘ntarishi, deya baholab, Viktor Yanukovichni qonuniy prezident hisoblab kelmoqda.